বিশ্বকাপে ভারতের চার নম্বর ব্যাটার হিসেবে সৌরভের পছন্দ কে? জানতে পড়ুন

কলকাতা: ৫ অক্টোবর থেকে শুরু হতে চলেছে বিশ্বকাপ। কতটা প্রস্তুত ভারতীয় শিবির? সবথেকে বেশি আলোচনা হচ্ছে ভারতীয় ব্যাটিং অর্ডারের ৪ নম্বরে কে ব্যাট করতে নামবেন? এক একজন এক একরকম মতামত পোষণ করছেন। ভারতীয় ক্রিকেট ইতিহাসের অন্যতম সেরা অধিনায়ক সৌরভ গঙ্গোপাধ্যায় বাজি ধরছেন তিলক ভর্মার উপর।

চারনম্বরে ফিট হতেই পারেন তিলক ভর্মা। সদ্য শেষ হওয়া ক্যারিবিয়ান সফরে যথেষ্ট নজর কেড়েছেন তিলক ভর্মা। এরপর থেকে আচমকাই আলোচনার কেন্দ্রবিন্দুতে উঠে এসেছে এই বাঁ-হাতি ব্যাটারের নাম। প্রিন্স অব ক্যালকাটা বলেছেন, ‘তিলক ভর্মাকে চার নম্বরে খেলানো যেতেই পারে। যশস্বী জয়সওয়াল, ঈশান কিষাণও ভয়ডরহীন ক্রিকেট খেলেন। এদের থেকেও ভালো কিছু প্রত্যাশা করা যেতেই পারে।’ প্রাক্তন ভারতীয় কোচ রবি শাস্ত্রীর আবার চার নম্বরে পছন্দ বিরাট কোহলিকে।

বিশ্বকাপের শেষ চারে কাদেরকে দেখছেন মহারাজ? বিশ্বকাপে যে পাঁচটি দলকে ফেভারিট মনে করছেন সৌরভ, সেগুলি হল- অস্ট্রেলিয়া, ভারত, ইংল্যান্ড, পাকিস্তান এবং নিউজিল্যান্ড। তবে এরমধ্যে চারটি দল বাছতে হলে নিউজিল্যান্ডকে বাদ দেবেন সৌরভ। শুধু সৌরভ গঙ্গোপাধ্যায় নন, এবি ডিভিলিয়ার্সও ভবিষ্যদ্বাণী করেন কোন চারটি দল সেমিফাইনালে যেতে পারে? এক সাক্ষাৎকারে ডিভিলিয়ার্স বলেছেন, ‘মনে হচ্ছে ভারত এবং ইংল্যান্ড ফাইনাল খেলবে। দুটো দলের ভারসাম্য দারুণ। তবে বিশ্বকাপটা দেশের মাটিতে রোহিত শর্মারাই জিতবে বলে মনে হচ্ছে। ওদের জন্য একটা স্বপ্নের বিশ্বকাপ হতে পারে।’

আরও পড়ুন: WI vs Ind | Ravindra Jadeja | কপিল দেবের রেকর্ড ভাঙলেন জাদেজা, ছুঁলেন কোর্টনি ওয়ালশকে

দক্ষিণ আফ্রিকার প্রাক্তন অধিনায়ক বলেছেন, ‘ভারত, ইংল্যান্ড এবং অস্ট্রেলিয়া সেমিফাইনালে উঠবে। চতুর্থ জায়গার জন্য লড়াই হতে পারে পাকিস্তানের সঙ্গে দক্ষিণ আফ্রিকার। মনে হচ্ছে দক্ষিণ আফ্রিকাই শেষ চারে উঠবে।’

তিনি আরও বলেন, ‘সেমিফাইনালের দৌড়ে উপমহাদেশের বাইরের তিনটি দেশকে রাখছি। হয়তো একটু বেশি ঝুঁকি নিয়ে ফেললাম। তবু এটাই আমার মত। আশা করছি ভারতের উইকেটগুলো ভালোই হবে। বিশ্বকাপে কোনও দলকে খারাপ উইকেটে খেলতে হবে না। সেজন্যই উপমহাদেশের বাইরের তিনটি দলকে রাখছি।’